ანდრე გომეში

**ანდრე ფილიპე ტავარეშ გომეში** (; დ. 30 ივლისი, 1993, გრიჟო, პორტუგალია) — პორტუგალიელი ფეხბურთელი, ფრანგული „ლილის“ ნახევარმცველი. 2016-2018 წლებში ირიცხებოდა „ბარსელონას“ რიგებში.

ეროვნულ ნაკრებთან ერთად გახდა 2016 წლის ევროპის ჩემპიონატის გამარჯვებული.

## კარიერა 
### ახალგაზრდული კარიერა 
ანდრე გომეში დაიბადა 1993 წლის 30 ივლისს, პორტუგალიის ქალაქ გრიჟოში. ფეხბურთის თამაში 8 წლის ასაკში დაიწყო. 2005–2008 წლებში ირიცხებოდა „პორტუს“ საბავშვო აკადემიაში, თუმცა ოჯახური პრობლემების გამო, 2008–2011 წლებში მოუწია  „პასტელეირასა“ და „ბოავიშტას“ ბაზებზე ვარჯიში. 2011 წელს, 18 წლის ასაკში მოხვდა „ბენფიკა“ სარეზერვო გუნდში. 

### ბენფიკა 
2012–2014 წლებში ირიცხებოდა „ბენფიკას“ ძირითად შემადგენლობაში. მისი კარიერული წინსვლა იყო 2013–14 წლების სეზონი, რომლის დროსაც  კლუბმა პირველად შეასრულა საშინაო **ტრიპლეტი**, მოიგო შიდა ჩემპიონატი, თასი და სუპერთასი. გომეშმა ამ სეზონში 23 თამაში ითამაშა, მნიშვნელოვანი გოლები გაიტანა პორტუგალიის პრიმეირა ლიგასა და თასზე, ასევე მოხვდა ევროპა ლიგის სეზონის სიმბოლურ ნაკრებში.

### ვალენსია 
2014 წლის ივლისში მისით დაინტერესდა ესპანური კლუბი, „ვალენსია“. გუნდებმა შეთანხმებას მიაღწიეს და ანდრე იჯარის წესით გადავიდა ესპანურ გუნდში. პირველ სეზონში მან ლა ლიგაში ჩატარებულ 33 შეხვედრაში თავის გამოჩენა 4-ჯერ მოახერხა, იმ სეზონში ვალენსიამ შეძლო ჩემპიონთა ლიგის საგზურის მოპოვება, რაშიც დიდი წვლილი სწორედ გომეშს მიუძღოდა. 
2015 წლის ზაფხულში „ვალენსიამ“ ანდრე ოფიციალურად გამოისყიდა. 2015-16 წლების სეზონი „ვალენსიისაათვის“ წარუმატებელი გამოდგა. მიუხედავად ამისა, გომეშმა საკმაოდ კარგი შთაბეჭდილება დატოვა ლა ლიგაში ჩატარებულ მატჩებში და მალევე მიიპყრო ევროპული გრანდების ყურადღება.

### ბარსელონა 
2016 წლის 21 ივლისს გომეში შეიძინა კატალონიურმა „ბარსელონამ“, 35 მილიონი ევროს სანაცვლოდ. კლუბში პორგუალიელს ადაპტაციის გასავლელად საკმაოდ ხანგრძლივი დრო დასჭირდა. კატალონიური გრანდის რიგებში მან თავისი პირველი გოლი 2017 წლის 19 მარტს, კამპ ნოუზე, სწორედ „ვალენსიას“ წინააღმდეგ  გამართულ შეხვედრაში გაიტანა.

### ევერტონი 
კატალონიაში გატარებული ორი მეტნაკლებად წარმატებული სეზონის შემდეგ, „ბარსელონამ“ გომეში იჯარის წესით ინგლისურ „ევერტონში“ გაუშვა. პრემიერ ლიგაში თამაში ანდრე გომეშისთვის უფრო იღბლიანი გამოდგა და სტაბილური გარჯის გამო „ევერტონმა“ ის 2019 წელს 25 მილიონ ფუნტად გამოისყიდა.

## სანაკრებო კარიერა 
გომეშმა მონაწილეობა მიიღო 2012 წლის 19 წლამდელთა ევროპის ჩემპიონატზე. პორგულაიის ეროვნულ ნაკრებში მისი დებიუტი შედგა 2014 წლის 7 სექტემბერს, ალბანეთის წინააღმდეგ გამართულ მატჩში, რომელშიც პორტუგალიამ სენსაციური მარცხი განიცადა. ანდრე გომეში გამოიძახეს ევრო 2016-ზე. ტურნირზე მან 7 თამაშიდან 6-ში მიიღო მონაწილეობა და 1 საგოლე გადაცემით გამოირჩა. პორგუალიის ნაკრებმა თავისი არსებობის მანძილზე პირველი ტიტული მოიგო ფინალში ტურნირის მასპინძლის, საფრანგეთის დამარცხების შედეგად. გომეში კი ევროპის ჩემპიონად იქცა.

## ტიტულები 
### საკლუბო 
 **ბენფიკა**:(3)
* პორტუგალიის პრიმეირა ლიგა (1): 2013/14
* პორტუგალიის თასის გამარჯვებული: 2013/14
* პორტუგალიის სუპერთასის გამარჯვებული: 2013/14

 **ბარსელონა**:(4)
* ლა ლიგის გამარჯვებული (1): 2017/18
* ესპანეთის თასის გამარჯვებული (2): 2016/17, 2017/18
* ესპანეთის სუპერთასის გამარჯვებული (1): 2016

### სანაკრებო 
; პორტუგალია
*ევროპის საფეხბურთო ჩემპიონატის გამარჯვებული (1): 2016

## რესურსები ინტერნეტში 
* პროფილი Transfermarkt-ზე 
* პროფილი Soccerway-ზე 
* 
* 

კატეგორია:დაბადებული 1993
კატეგორია:დაბადებული 30 ივლისი
კატეგორია:პორტუგალიელი ფეხბურთელები
კატეგორია:ლისაბონის ბენფიკას ფეხბურთელები
კატეგორია:ვალენსიის ფეხბურთელები
კატეგორია:ესპანეთის პრიმერა დივიზიონის ფეხბურთელები
კატეგორია:2016 წლის ევროპის საფეხბურთო ჩემპიონატის ფეხბურთელები
კატეგორია:ბარსელონის ფეხბურთელები
კატეგორია:პორტუგალიის ნაკრების ფეხბურთელები
კატეგორია:2017 წლის ფიფა-ს კონფედერაციის თასის ფეხბურთელები
კატეგორია:ევერტონი (საფეხბურთო კლუბი)
კატეგორია:ლილის ფეხბურთელები
კატეგორია:პრემიერ ლიგის ფეხბურთელები
კატეგორია:ლიგა 1-ის ფეხბურთელები
კატეგორია:ცოცხალი ადამიანები